पहले अछूतोद्धार का आंदोलन चलाते हैं और फिर यह समझते हैं कि उद्धार की ज़रूरत अछूतों को नहीं, उन वर्गों को है जिन्होंने एक तबके को अछूत बना रखा है. यह लगता है कि गांधी कुछ देर और जीते तो शायद इस सड़े-गले हिंदुत्व की कुछ और सर्जरी कर डालते. उनका यह वाक्य मशहूर है- 'पहले मैं समझता था कि ईश्वर ही सत्य है, अब समझ गया हूं कि सत्य ही ईश्वर है.' सत्य से इस तरह आंख मिलाने की जो ताब है, वह गांधी को कुछ और मुश्किल बनाती है. दरअसल, हिंदूवादी वैचारिकी इस गांधी से इसलिए भी डरती है कि वह हिंदुत्व को राजनीति का उपकरण बनने नहीं देते, मनुष्यता को परिभाषित करने का मंत्र बनाना चाहते हैं- बल्कि पाते हैं कि सभी धर्मों के भीतर मनुष्यता का यह मोती है जो हमारा साझा मूल्य होना चाहिए.